 पर जेह्ड़ी गल्ल मिगी शुरू च आखनी लोड़चदी ही, उसी हून आखन लगां।  सृष्टि दे शुरू च माह्नू ने जदूं अपने आलै-दुआलै दिक्खना शुरू कीता, तां उसी किश चीजें चकत कीता, केइयें मोह्त कीता, केइयें कोला उसी डर लग्गा ते केइयें गी उ’न्न डराया।  इस भांत-सभांतड़ी सृष्टि गी दिक्खियै उसदे मनै च सोच आई होनी जे इसगी बनाने आह्ला बी कोई होग।  ते जे हैऽ तां कु’न ऐ?  उसदा नां केह् ऐ?  ओह् कनेहा ऐ?  ते ते फ्ही उ’न्न पैह्ले उ’नें शक्तियें जां चीजें दे नांऽ पाए जेह्ड़े उसी रोज-रोज लभदे हे जियां सूरज, चन्न, तारे।  सूरजै दे आले-दुआले चक्कर लाने आह्ले ग्रैहें जियां मंगल, बुद्ध, ब्रहस्पत, शुक्कर ते शनिश्वर जां शनीचर, दे बी नांऽ पाए।  पर इं’दे कोला बी उप्पर, सभनें कोला उप्पर, शब्द, बाणी, जल, बायु ते अकाश कोला बी उप्पर जेह्ड़ी शक्ति ऐ, जेह्ड़ी साढ़े च ते साढ़े कोला बाह्र हर थां बसदी ऐ, उसदा केह् नांऽ होई सकदा ऐ जां ओह् केह्ड़े-केह्ड़े नांऽ होई सकदे न?  ईश्वर, परमेश्वर, परमात्मा, भगवान, अल्ला, खुदा, गॉड, वाहे गुरू, सत्चिदानंद, जगन्नाथ बगैरा।  ते जेकर उसदे इक कोला मते रूप न, तां उ’नें रूपें दे बक्ख-बक्ख नांऽ पेई गे।  विष्णु, शिव, ब्रह्मा, फ्ही इंदे बी बक्खरे-बक्खरे नांऽ पेई गे।  विष्णु दे चक्रपाणि, पद्मनाभ, चतुर्भुज, सुरेश, विश्वनाथ, ते उंदे अवतारें दे नांs राम, कृष्ण, वामन बगैरा।  शिवजी दे नांऽ पेई गे चन्द्रमौलि, महादेव, अमरनाथ, पंचानन, ब्रह्मा दे नांऽ पेई गेआ चतुरानन।  ते इस चाल्ली नांएं च बाद्धा होंदा गेआ।  फ्ही देवी-देवते आई गे।  उंदे बी नांऽ पेई गे।  पानी, अग्ग, हवा, समुन्दर,बर्खा-इं’दे देवतें दे नांऽ पेई गे।  अवतारें, उं’दे माता, पिता, साथियें, रिश्तेदारें दे नांऐ मताबक, वेदें ते शास्तरें च आए दे नांएं मताबक असें अपने नांऽ बी रक्खने शुरू करी ओड़े।  इस चाल्ली इक ते असें अपना उ’नें शक्तियें कन्ने नाता जोड़ने दी कोशश कीती, ते दूए इस ब्हानै असें गी बनाने आह्ले दा नांऽ चेता करने दी बी कोशश कीती। 